b'\n_START_ARTICLE_\nGrani\xc4\x8dar (igra)\n_START_SECTION_\nPravila\n_START_PARAGRAPH_\nGrani\xc4\x8dar se igra sa jednom loptom - specijalnom loptom za grani\xc4\x8dar, mora biti mekana i spu\xc5\xbevasta. Obujam lopte je 16-25 cm. _NEWLINE_Grani\xc4\x8dar se igra na terenu dimenzija za starije godi\xc5\xa1te: 18 metara x 8 metara. Za mla\xc4\x91e godi\xc5\xa1te 16 metara x 7 metara. Teren mo\xc5\xbee biti bilo koje podloge._NEWLINE_Ekipa se sastoji od najvi\xc5\xa1e 9 igra\xc4\x8da, a najmanje 8 igra\xc4\x8da. U igri sudjeluje 8 igra\xc4\x8da (7+1). Sedam igra\xc4\x8da u polju i 1 grani\xc4\x8dar. Ekipa mo\xc5\xbee imati maksimalno 1 zamjenu. Zamjenski igra\xc4\x8d mo\xc5\xbee ulaziti u igru tijekom seta kad se ekipa koja vr\xc5\xa1i zamjenu nalazi u posjedu lopte. Po sedam igra\xc4\x8da nalazi se u svom dijelu (polovici) terena (polju), a grani\xc4\x8dar se nalazi na suprotnoj slobodnoj zoni iza osnovne linije, tako da se suparni\xc4\x8dka ekipa nalazi izme\xc4\x91u njega i njegove ekipe. Grani\xc4\x8dar se smije mijenjati samo izme\xc4\x91u setova. _NEWLINE_Cilj igre je da svaka ekipa rukom ba\xc4\x8denu loptu neobranjivo poga\xc4\x91a igra\xc4\x8de suparni\xc4\x8dke ekipe u njihovom polju, a da izbjegnu iste namjere suparni\xc4\x8dke ekipe. Pogodak mora biti vidljiv. Utakmica se igra u dva dobivena seta do 15 poena, a u slu\xc4\x8daju ukoliko obje ekipe osvoje po jedan set igra se tre\xc4\x87i set do 15 poena. Ekipa koja pobjedi u tre\xc4\x87em setu pobjednik je utakmice. Prije po\xc4\x8detka igre sudac obavlja \xc5\xbedrijeb uz prisustvo kapetana obje ekipa. Ekipa koja dobije \xc5\xbedrijeb dolazi u posjed lopte na po\xc4\x8detku prvog seta. Na po\xc4\x8detku drugog seta ekipa koja je izgubila \xc5\xbedrijeb dobiva loptu za po\xc4\x8detak drugog seta. Prije po\xc4\x8detka tre\xc4\x87eg seta ponovno se obavlja \xc5\xbedrijeb kao prije po\xc4\x8detka prvog seta. _NEWLINE_Igra po\xc4\x8dinje tako da ekipa koja je dobila \xc5\xbedrijeb odmah kre\xc4\x87e u napada\xc4\x8dku akciju. Grani\xc4\x8dar upu\xc4\x87uje loptu u igru, a protivni\xc4\x8dke igra\xc4\x8de se smije ga\xc4\x91ati tek nakon dva dodavanja. Dodavanje je akcija kojim se lopta upu\xc4\x87uje suigra\xc4\x8dima i prelazi prostor terena iznad dohvata protivni\xc4\x8dkih igra\xc4\x8da. Neuspjelo dodavanje je kada lopta pri dodavanju do\xc4\x91e u posjed protivni\xc4\x8dkog tima i tada ekipa \xc4\x8dim ponovno do\xc4\x91e u posjed lopte mora ostvariti dva uspje\xc5\xa1na dodavanja. _NEWLINE_Kada je igra\xc4\x8d pogo\xc4\x91en ekipa je osvojila poen. Ekipa osvaja poen kada pogodi protivni\xc4\x8dkog igra\xc4\x8da, a potom lopta dodirne tlo. Isto va\xc5\xbei i kada igra\xc4\x8d uhvati loptu, a nakon toga lupi loptom o tlo, smatra se da je igra\xc4\x8d pogo\xc4\x91en i dosu\xc4\x91uje se poen suparni\xc4\x8dkoj ekipi. Ukoliko netko od igra\xc4\x8da bilo koje ekipe uhvati loptu prije nego padne na tlo igra\xc4\x8d nije pogo\xc4\x91en (igra\xc4\x8d je spa\xc5\xa1en). Ukoliko lopta, u jednom letu pogodi vi\xc5\xa1e igra\xc4\x8da i padne na tlo, ekipa osvaja onoliko poena koliko je igra\xc4\x8da bilo pogo\xc4\x91eno. _NEWLINE_Za svaki od sljede\xc4\x87ih prekr\xc5\xa1aja koji obuhva\xc4\x87aju: prijestup, izlaske iz terena ili dodire sa protivni\xc4\x8dkim igra\xc4\x8dem dosu\xc4\x91uje se gubitak lopte ili poen za suparni\xc4\x8dku ekipu. _NEWLINE_a) Igra\xc4\x8d se smatra da je prestupio kada cijelim svojim stopalom dotakne tlo van svog polja za igru. Linije terena za igru su sastavni dio terena i ne smatra se da je igra\xc4\x8d po\xc4\x8dinio prijestup ako ugazi na njih. Ovo pravilo vrijedi i za grani\xc4\x8dara. _NEWLINE_b) Ukoliko se igra\xc4\x8d nalazi u svom polju i uhvati loptu koja je u zraku van polja (ili u zraku u suparni\xc4\x8dkom polju) igra se nastavlja. _NEWLINE_c) Ukoliko igra\xc4\x8d prilikom ga\xc4\x91anja suparni\xc4\x8dke ekipe uhvati loptu i napravi prijestup ili iza\xc4\x91e iz svog polja, dosu\xc4\x91uje se gubitak lopte. _NEWLINE_d) Ako igra\xc4\x8d iza\xc4\x91e iz svog polja da bi izbjegao da bude pogo\xc4\x91en dodjeljuje se poen suparni\xc4\x8dkoj ekipi. _NEWLINE_e) Ako igra\xc4\x8d prilikom ga\xc4\x91anja suparni\xc4\x8dkog igra\xc4\x8da izvodi skok-\xc5\xa1ut i u letu dosko\xc4\x8di u suparni\xc4\x8dko polje to se smatra prijestupom i lopta se dodjeljuje suparni\xc4\x8dkoj ekipi. _NEWLINE_Sva polja koja se nalaze izvan vlastitog polja smatraju se poljima suparnika. To su polja iza popre\xc4\x8dne i bo\xc4\x8dnih linija vlastitog polja. Prilikom prebacivanja lopte iz polja do grani\xc4\x8dara ili prilikom ga\xc4\x91anja suparni\xc4\x8dkih igra\xc4\x8da lopta mo\xc5\xbee prije\xc4\x87i osnovnu (popre\xc4\x8dnu) liniju i bo\xc4\x8dne linije suparni\xc4\x8dkog polja i ostati u posjedu ekipe. _NEWLINE_Sve akcije igra\xc4\x8da koje uklju\xc4\x8duju izmicanje i pomaganja pri izmicanju (povla\xc4\x8denje suigra\xc4\x8da za dres) u vlastitom polju su dozvoljena. Igra\xc4\x8d koji do\xc4\x91e u posjed lopte mora sa njom izvr\xc5\xa1iti napada\xc4\x8dku akciju i ne smije je dodavati suigra\xc4\x8du unutar svog polja da istu izvr\xc5\xa1i. Napada\xc4\x8dka akcija uklju\xc4\x8duje ga\xc4\x91anje suparni\xc4\x8dkih igra\xc4\x8da i dodavanje lopte grani\xc4\x8daru. _NEWLINE_U slu\xc4\x8daju povrede ovog pravila lopta se dodjeljuje protivni\xc4\x8dkoj ekipi. _NEWLINE_Svi vanjski faktori koji utje\xc4\x8du na igru npr. zid iza grani\xc4\x8dara ili publika se zanemaruju. Lopta koja se odbije od tog vanjskog faktora i u\xc4\x91e nazad u igru vra\xc4\x87a se grani\xc4\x8daru. _NEWLINE_Nakon postignutog poena igru nastavlja igra\xc4\x8d koji je pogo\xc4\x91en. Zamjene mogu u\xc4\x87i na kraju svake runde, zamijeniti ozlije\xc4\x91ene igra\xc4\x8de te pogo\xc4\x91ene igra\xc4\x8de. _NEWLINE_Tijekom igre, svi igra\xc4\x8di moraju ostati \xe2\x80\x9eu granicama\xe2\x80\x9c s iznimkom ga\xc4\x91aoca/grani\xc4\x8dara (dva, svaki na svojoj strani terena). Ako se to ne po\xc5\xa1tiva, igra\xc4\x8d je diskvalificiran.'